
			Para os que fan as cousas con amor.
Para os que fan as cousas por amor.

			E para ti... por e con amor.

			Os Megatoxos:

			Son catro mozos que teñen que compatibilizar as clases no instituto, cunha dobre vida que os impulsa a viaxar na busca dunha cura para a súa mutación xenética, un cambio provocado por unha planta moi especial, o Toxo. Esta planta mutante ten, entre outras, a capacidade de viaxar no espazo e no tempo. En pasadas aventuras, os Megatoxos estiveron na época Castrexa, na Idade Media, na Revolución industrial en París, nunha Venecia de pesadelo ancorado no tempo e no Xapón medieval.

			Faísca Malvar, 13 anos. Testán e despreocupado, adoita actuar antes de pensar. Ten o poder do lume. É o mellor amigo de Ruxe e sente algo especial por Ninfa.

			Ninfa Carballa, 14 anos. O seu carácter é moi variable e forte. Gústanlle os deportes de risco e aventura. Ten a capacidade de utilizar a forza da natureza. Aínda non sabe como interpretar o que sente por Faísca.

			Lúa Serea, 13 anos. Pode elaborar conxuros máxicos se é quen de concentrarse dabondo. É moi intelixente e ás veces resulta unha molestia para os que a rodean. Cústalle traballo trabar amizade co resto dos rapaces.

			Ruxe Ferreiro, 14 anos. Vive só co seu irmán maior. Debuxa e non pode ir a ningures sen o Ipod. Ten o poder de transformarse en distintos animais e outros seres. O profesor Burela confía nel e transmítelle información confidencial. 

			Os xemelgos, dous irmáns que chegaron ao instituto unha vez comezado o curso. Anteriormente, estiveron nun internado en Francia. O seu primeiro contacto cos Megatoxos foi na Idade Media. Están ao servizo de M. P. e queren ser os primeiros en atopar o Toxo:

			Ezbel Saint-Michel, 13 anos. Ten o poder de invocar a forza de civilizacións extinguidas. É moi altivo e orgulloso. Odia a Faísca.

			Exeria Saint-Michel, 13 anos. Rapaza despreocupada e engaiolante. Ten o poder de dar vida a obxectos inanimados e utilizalos coma monicreques.

			Outros personaxes:

			Marta Larafuzas, 31 anos. Profesora de galego aqueixada dunha timidez patolóxica. Ten unha intelixencia sobrehumana, producida polo contacto co Toxo. Construíu a máquina de transporte espazo-temporal que utiliza a enerxía do Toxo. Está namorada en segredo de Burela. Agora permanece en coma inducido por culpa do colapso xenético.

			M. P. Misterioso mecenas do instituto, que dirixe unha próspera empresa de biotecnoloxía. Ten un plan oculto respecto aos rapaces e os seus poderes.

			Ricardo Burela, 36 anos. Profesor de historia. Sempre axuda os Megatoxos, malia pertencer aos Templarios da Luz.

			Templarios da Luz. Seita secreta que busca a perfección e a iluminación a través do coñecemento. Están presentes ao longo da historia, aínda que os seus inicios se localizan na Idade Media. Intentan acabar co Toxo e todo o relacionado con el pois as súas predicións sobre o efecto deste na humanidade son apocalípticas.

			Lorena Laxe, 13 anos. Amiga de Ninfa. Sempre está perseguindo os mozos, en especial, a Ruxe.

			Simón Alonso: Profesor de educación física, namorado dos deportes extremos e afeccionado a tocar a guitarra nun grupo de hard-core gótico. Ten medo aos lugares pechados.

			[image: ]

		

	
		
			Capítulo 0

			Un cofre maldito

			S. XIII d. C. Pirámide de Kukulcán

			O obxecto escintilou baixo o ollar fascinado do sacerdote. Fabricado en ouro –a suor dos deuses–, o cofre era alongado e non demasiado alto, coma se fose deseñado para albergar unha frauta ou un obxecto semellante. O exterior estaba decorado con imaxes do deus Quetzalcóatl, tamén chamado Kukulcán ou a serpe emplumada: o deus da vida, da luz, da perpetuidade, da sabedoría e do coñecemento; patrón do día, dos ventos e rexedor do oeste. Un deus complexo coa dualidade inscrita no seu ser: erro e perfección, movemento e quietude, creador e destrutor do mundo...

			O sacerdote estaba moi nervioso e, cando chegou ao alto da pirámide, case queda sen respiración. Pero non polo esforzo, senón porque alí estaba a estraña planta con pugas que se lle aparecera en soños a noite anterior. Neses soños o sacerdote viu o pasado, o presente e o futuro. E no futuro viu catro mozos con incribles poderes que rivalizaban cos dos deuses. Tamén viu unha ameaza para as persoas, e esa ameaza era unha peculiar planta que os rapaces chamaban Toxo, un vexetal capaz de dotar dun poder infinito a aquel que o posuíse.

			Por iso pensaba encerrar esa planta no cofre dourado, para que a influencia do deus Quetzalcóalt mantivese afastado o Toxo das mans dos cobizosos. Mais o sacerdote trabucouse. Ao tocar a planta, a terra tremeu e unhas nubes escuras cubriron o ceo deixando a pirámide na penumbra. O sacerdote escintilou con luz verde esmeralda e caeu no chan sen sentido, non sen antes depositar un anaco do vexetal no seu receptáculo dourado. Horas máis tarde, cando espertou, a planta desaparecera. O único recordo desa experiencia era o cofre que descansaba a uns pasos del. Estaba pechado, mais tivo tentacións de abrilo para comprobar o seu contido. Emporiso, un intenso sentimento de medo retívoo. De súpeto, o sacerdote comezou a chorar, maldicíndose con rabia. Aquilo era un erro, acababa de perpetrar un acto aberrante. Aquela caixa e o seu contido, que agora eran inseparables, convertéranse en algo terrible, un obxecto desconcertante que só polo feito de existir podería supoñer a aniquilación do mundo coñecido. O sacerdote meditou entón no que debía facer. Non o podía destruír, pois intuía que iso sería perigoso e, se cadra, imposible. Tampouco podía deixalo onde estaba nin enterralo, pois daquela cousa emanaba unha enerxía tan poderosa que podía atraer ata el outro ser humano. Só quedaba unha opción: levalo con el lonxe de todos. Debía converterse no escravo protector do cofre e dedicarlle a súa vida para salvagardar a do seu pobo. Iso sería o correcto. Iso sería o que querería Quetzalcóatl. 

			Mais as boas intencións do sacerdote nunca serían cumpridas, pois anos máis tarde un grupo de conquistadores chegados da outra parte do mundo invadirían as súas terras e saquearían os seus tesouros. Entre eles, un valioso cofre de ouro coa efixie esculpida do deus-serpe.

			23 de outubro de 1702. Baía de Vigo

			O soldado Luís Mendoza cría que xa non había nada capaz de causarlle asombro. Mais equivocábase. El, que navegara por todos os mares. El, que se enrolara nas misións máis complicadas ao mando dos xenerais máis intrépidos. El, que loitara en ducias de batallas. El, que viaxara ao Novo Mundo na procura de aventuras e ouro. El, que ascendera polos edificios piramidais dos indíxenas coas súas terroríficas esculturas. El, que se enrolara na que debería ser a súa última aventura para gozar do tesouro gañado, estaba completamente abraiado. Os seus ollos non crían o que estaban a ver. O medo o paralizábao e, pese a estar inmerso nunha cruenta batalla, non era quen de reaccionar: non sabía que facer con aquel cofre dourado que sostiña nas súas mans.

		

	
		
			Capítulo 1

			Mamma mia!

			FAÍSCA torceu o bico e fixo o ademán de dar media volta. Ruxe interpúxose no seu camiño.

			—Veña, meu. Prometiches que virías.

			—Non lembro tal cousa –retrucou Faísca ollando cara ao teito.

			—Meuuuu!

			—De todas as cousas que podiades escoller... Por que tivo que ser esta?

			—A idea foi do profesor Burela, xa o sabes. El opina que debemos esquecernos un pouco da nosa dobre vida como Me...

			—Megatoxos –completou Faísca a palabra.

			—Shhh! Que nos poden oír!

			—E que? Empezo a estar farto desta leria. De que serve ter poderes se non os podo utilizar cando me pete?

			Nese intre os xemelgos Ezbel e Exeria pasaron por diante dos dous amigos para accederen á aula. Xusto antes de entrar, a moza virouse e envioulle un bico polo aire a Ruxe, chiscándolle tamén un ollo. Ezbel, ao decatarse do xesto da súa irmá, imitouna mandándolle un irónico bico voador a Faísca.

			—Ves? –exclamou irado Faísca–. A iso me refiro. Como o colla...

			—Cálmate, colega. Non deixes que te amolen.

			Faísca reprimiu unhas diminutas lapas que comezaran a agromarlle nos dedos. Debía controlarse. Debía controlar a carraxe se non quería que un día a clase acabase convertida nun campo de batalla. Mais Ezbel non llo poñía fácil e, sempre que podía, provocábao malia saber que no instituto rexía unha tregua entre eles.

			O profesor Breixo Pazos asomou a cabeza polo oco da porta.

			—Que? Pasades ou non? Estas pizzas non se van cociñar soas.

			—Si, xa imos –respondeu Ruxe–. É que Faísca tiña tantas ganas de cociñar que mesmo estaba nervioso.

			—Que ben! –exclamou o profesor Pazos–. Encántame o voso entusiasmo. Devezo por ver que sodes quen de facer.

			Breixo fíxolle un amigable xesto a Faísca para que pasase diante del. Ruxe camiñou detrás dos dous escachando coa risa.

			Faísca e Ruxe non eran os únicos dos Megatoxos que aceptaran inscribirse nesa materia optativa por suxestión do profesor Ricardo Burela. Tamén estaban Ninfa e Lúa. Os catro mozos quedaran abraiados cando, ao volveren da súa viaxe ao Xapón medieval na procura do Toxo mutante, atoparan o profesor Burela no laboratorio. Foron precisas moitas explicacións para que os Megatoxos entendesen a súa presenza alí e, sobre todo, a ausencia de Larafuzas, a que fora ata ese intre a guía dos rapaces. Segundo Burela, a profesora sufrira o temido «colapso xenético» producido pola fusión do Toxo co seu organismo. Isto leváraa a entrar nun coma profundo do que sería moi difícil saír. Era toda a información que obtiveran os Megatoxos do seu novo titor. Por moito que insistiron, non lles contou nada máis. Debido a isto, sumíranse nun estado de desconcerto e inseguridade. Foi o profesor quen, día tras día, tratou de transmitirlles tranquilidade instándoos a que volvesen á súa vida normal. Pero, malia os seus esforzos, os Megatoxos seguían sen acreditar nel, pois intuían que era falso gran parte do que lles contaba. Así, para gañar a súa confianza, a Ricardo non lle quedou outra que confesar que el era un antigo Templario da Luz e que podería axudalos a eles cos coñecementos adquiridos na seita secreta. Despois do rebumbio provocado por semellante revelación, os catro mozos conseguiron relaxarse na súa presenza e tomar con mellor ánimo as súas indicacións. O que non sabían os Megatoxos era que Burela se transformara en aliado do misterioso M.P., construtor e benfeitor do instituto. Un peculiar personaxe que mantiña a profesora viva e oculta nun estado especial de hibernación nos laboratorios de Biomorph. Unhas instalacións onde traballaban os pais de Lúa, e onde ela mesma fora tratada dunha rara afección cando apenas contaba con cinco anos.

			A cabeza de Faísca estaba feita un barullo e os últimos acontecementos non fixeran máis que aumentar esta lea. Sospeitaba que era adoptado. Os seus pais nunca lle dixeran nada e el non se atrevía a facerlles a pregunta directamente; emporiso, cada vez aparecían máis probas que o confirmaban: a ausencia de fotografías na súa casa de antes de que el fixese os seis anos, os comentarios de Ezbel ao respecto, a misteriosa fotografía que lle dera Exeria onde aparecía el cos dous xemelgos nunha especie de orfanato... E para rematar, unha visión que o deixara conturbado. Nela viuse nese suposto orfanato cun personaxe sen rostro que o trataba con moita familiaridade, case coma se trata a un fillo. O que máis o amolaba era que Ezbel parecía ter acceso a esas lembranzas do pasado que a el lle estaban vedadas. Os esforzos que facía para recordar eran inútiles, e bater de fronte con ese baleiro na súa mente anoxábao aínda máis. Para rematar, estaba a estrafalaria teoría de Ruxe. O mozo suxerira que xa eran distintos antes do incidente co Toxo mutante. Na súa opinión xa existía o xerme da mutación nos seus corpos e a planta só fixo que agromasen. Segundo Ruxe, un dos seus antepasados fora un mozo-dragón xaponés, Ryu, unha persoa moi especial, capaz de transformarse en dragón ou en humano, que casara coa princesa Mitsuki. Ruxe argumentaba que esa compoñente da súa xenética era o que lle permitía a el metamorfosearse en diferentes bestas. Unha idea que custaba crer. Emporiso Faísca non era quen para dubidar do seu amigo. Se esta teoría era certa, a clave achábase no pasado dos Megatoxos, en concreto nunha franxa de idade entre os cinco e os seis anos.

			E agora debía poñerse a cociñar. Non tiña nada en contra da comida, ao contrario, pois era un comellón, pero unha cousa era gozala e outra moi distinta facela. Por moi de moda que estivese o de ser chef, e por moito concurso na televisión que botasen sobre o asunto, dáballe moita preguiza poñerse nos fogóns.

			—Faísca...

			—FAÍSCA! 

			O mozo volveu ao mundo real, non polo berro do seu amigo, senón porque este lle atizara con algo na cabeza. Ruxe ría mentres sostiña na man un cabazo partido pola metade.

			—He, he... si que tes a cachola dura, meu.

			Faísca non comprendía como o seu amigo era quen de illarse daquel xeito dos problemas que os pexaban. Pode que o truco estivese en ignoralos e divertirse. Así que, imitando o seu colega e sen que este se decatase, colleu unha cebola de enriba da mesa. Mais, cando estaba a piques de fregarlle a cara con ela, unha das enormes mans do profesor Pazos detivo o movemento. A mala sorte quixo que a cebola esvarase das mans de Faísca coma se tivese vida propia e saíse voando por riba deles. O vexetal sucou as cabezas dos alumnos ata bater con Alberto, que nese momento estaba despistado.

			A clase escachou coa risa ao ver o seu compañeiro cuberto de capas de cebola.

			Alberto quixo devolver o ataque culinario empuñando unha cenoria, mais non lle deu tempo, pois o profesor Pazos ergueu os brazos ao tempo que exclamaba:

			—Rapaces! Como non vos comportedes, ides picar cebola o resto do tempo, e daquela saberedes o que é chorar.

			Despois dun silencio inicial, a clase xa non puido máis e as gargalladas resoaron na aula.

			—Un pouco de calma, por favor –solicitou o profesor tentando manter a compostura co sorriso nos beizos–. Imos comezar coa clase. Poñede os mandís e lavade as mans. A hixiene é súper importante.

			—Vale –dixo Faísca–, non sei que tal será isto de cociñar, pero dende logo este profe é moi divertido.

			—Sabías que tamén dá clases de teatro?

			—Non. Pero se mo chegas a dicir antes, igual prefiro esas que isto da cociña.

			—Xa, pero as de teatro son para os maiores de terceiro e cuarto.

			—Tanto ten... –engadiu Faísca cun sorriso pícaro–, cun pouco de sorte repito o da cebolada con Ezbel.

			—Ha, ha, ha... como te vexa o profesor, vaite cebolizar el a ti. 

			O profesor programara unha primeira clase relativamente sinxela, baseada en cociñar un dos pratos preferidos dos adolescentes: a pizza. Sobre unha base de masa común, cada parella de alumnos engadiría os ingredientes que máis lles gustasen. Unha vez rematada a tarefa, levarían as pizzas ata os fornos das cociñas do comedor escolar e alí cocerían as súas creacións. Dito así, parece algo bastante fácil e exento de problemas pero, como adoita pasar a miúdo, non todo é o que parece.

			Ninfa torceulle o bico á súa compañeira Lorena.

			—Vaia, tía. Pensaba que nos ensinaría algo máis interesante. Facer unha pizza non ten segredo ningún.

			—Pois eu nunca fixen ningunha –dixo Lorena–. Parece divertido.

			Ninfa suspirou. Aprendera a cociñar coa súa avoa desde moi pequena e estaba convencida de que o máis complexo que fixeran moitos dos seus compañeiros fora preparar un bocadillo. Porén, Lorena tiña razón, podía ser divertido, aínda que só fose por ver as torpezas dos que a rodeaban. Axiña se decatou de que inconscientemente buscara coa ollada a Faísca. O mozo achábase con Ruxe nas primeiras filas, facendo o pallaso coma sempre. Semellaba de bo humor, tendo en conta o moucho que se amosara nos días pasados. Estaba claro que o seu amigo Ruxe era quen de devolverlle o sorriso coas súas chanzas. Ela mesma escachara coa risa ao ver a Alberto cheo de restos de cebola. Ao pensar nisto tivo unha excelente idea: faría unha pizza vexetariana. Así que sen demorar un segundo colleu unha cebola e comezouna a picar con grande habilidade ante os atónitos ollos de Lorena.

			—Oh, que súper velocidade! 

			Breixo aparecera por detrás delas impresionado co manexo do coitelo por parte de Ninfa. O profesor, que levaba nunha man un vaso transparente de plástico cun líquido entre

